FC U Craiova 1948 a retrogradat în eșalonul secund după ce a pierdut partida cu FC Hermannstadt, scor 1-3, din ultima etapă a play-out-ului SuperLigii. Formația lui Adrian Mititelu a terminat sezonul pe ultima poziție în clasament.
Adrian Mititelu jr. a vorbit la finalul înfruntării dintre FC U Craiova 1948 și FC Hermannstadt în direct la FANATIK SUPERLIGA și a adus acuze asupra unui jucător din lotul lui Eugen Trică.
”Atitudinea jucătorilor de care tot am pomentit și-a spus cuvantul. Au fost niște evoluții dubioase pe care nu mi le pot explica. Lacroix ne-a distrus anul acesta. Lacroix trebuie încununat cel care a distrus echipa. Nu l-aș lua nici la sintetic.
Ori asta, ori se întâmplă alte lucruri dubioase cu celelalte echipe cu care ne-am bătut la retrogradare”, a declarat Adrian Mititelu jr. la FANATIK SUPERLIGA.
Totodată, fiul patronului celor de la FC U Craiova a acuzat unii jucători ai echipei din Bănie pentru evoluțiile lipsite de interes și pentru faptul că aceștia nu au nicio remușcare pentru situația actuală.
”Este o antiteză între valoarea jucătorilor și evoluția lor de pe teren. Este clar că sunt jucători care regretă, dar și unii care nu regretă.
Asta este oglinda ultimelor luni, când jucătorii nu aveau nicio remușcare, în general jucătorii străini. Când încerci să te coși, mai degrabă descoși”, a mai adăugat Adrian Mititelu jr. după FC U Craiova 1948 – FC Hermannstadt 1-3.
Scorul înregistrat pe tabelă i-a făcut pe suporterii lui FC U Craiova 1948 să declanșeze haosul pe stadionul din Bănie în finalul partidei cu FC Hermannstadt.
În minutul 89, la scorul de 1-3, arbitrul i-a trimis pe jucători la cabine după ce ultrașii olteni au începu să arunce cu scaune, brichete și petarde pe gazon. Spiritele s-au calmat după intervenția jandarmilor și jocul s-a reluat.